Traian Băsescu a fost fotografiat, marţi, la prima şedinţă a Senatului, în timp ce îi trimitea Elenei Udrea o poză cu el în băncile acestei camere a Parlamentului. Fostul preşedinte a declarat pentru News.ro că i-a trimis Elenei Udrea fotografia după ce aceasta l-a sunat să îl întrebe cum se simte din nou în Parlament.

Foto: News.ro

Fotografia este trimisă Elenei Udrea cu subiectul "La şcoală".

Contactat de News.ro, fostul preşedinte Traian Băsescu a spus că i-a trimis Elenei Udrea fotografia după ce aceasta l-a sunat să îl întrebe cum se simte.

”Pentru că m-a întrebat cum mă simt şi am răspuns: «În bancă, ca la şcoală». A sunat să mă întrebe cum mă simt din nou în Parlament, că eu am mai fost până în 2000. I-am spus: «În bancă, ca la şcoală»”, a explicat Traian Băsescu.

Fostul preşedinte Traian Băsescu a devenit senator în urma alegerilor din 11 decembrie, după o pauză de 16 ani în cariera de parlamentar, el fiind deputat şi în legislaturile 1992-1996 şi 1996-2000. Elena Udrea a candidat şi ea, ca independent, pentru un nou mandat de deputat, însă nu a fost aleasă.

Prima şedinţă a Senatului în legislatura 2016 - 2020 a avut loc marţi şi a fost condusă de decanul de vârstă al Senatului, neurochirurgul Leon Dănăilă, ales pe listele PNL Bucureşti. El a fost asistat de către cei mai tineri patru senatori, în calitate de secretari: Cătălin George Stângă (34 ani, PNL), George Edward Dircă (36 ani, USR), Alexandru Marius Dunca (36 ani, PSD) şi Bogdan Constantin Matei (36 ani, PSD).